text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةالمنظمة الفرنكفونية و الذل التونسي
text.text_idx: #000006
text.text: المنظمة الفرنكفونية و الذل التونسي
text.text_idx: #000007
text.text: شنوة موقع ومصلحة تونس في المنظمة الفرنكفونية؟
text.text_idx: #000009
text.text: مفماش دولة يعنيها الماضي الإستعماري الإمبراطوري قد فرانسا، اصلا عام 2002 عاملين قانون تمجيد الاستعمار الي يوضحو فيه التأثيرات الإيجابية الي عملها الاستعمار على الأمم المتخلفة الي استعمروها و منهم تونس.
text.text_idx: #000010
text.text: إستقلال المستعمرات كان مر كالحنضل في فم فرانسا و منجمتش تعديه أصلا هي تفرض عليها بالقوة سعات إنها تخرج من المستعمرات و لذا حاولت جهدها بش تقعد فما روابط قوية معستعمراتها السابقة و تشدهم بروابط تبعية قوية.
text.text_idx: #000011
text.text: حاولت انها تقعد مسيطرة ماليا (مجموعة دول الفرنكو الافريقي نموذجا) و لكن هذا شوية علخر و يهم دول افريقيا الغربية برك و لذا لازم حاجة اخرى..
text.text_idx: #000013
text.text: و كان ان جائتهم فكرة الاجتماعات الوزارية الفرنكفونية أي إجتماعات وزراء الرياضة ووزراء الثقافة في المستعمرات الفرنسية السابقة كلقاءات مناسباتية تخلق الفضاء الفرنكفوني.
text.text_idx: #000014
text.text: فرانسا لقات انو اللوغة الفرنسية تنجم تكون رابط/مشترك جديد= فضاء لغوي_فكري_ثقافي بتاعها او مجال تأثيرها السياسي= مجال نفوذها.
text.text_idx: #000015
text.text: فرانسا قررت في الستينات تحت رئاسة شارل ديغول انها تحاول استرجاع امبراطوريتها عبر التغلغل الثقافي. قررت فرنسا إنها تستغل النفوذ اللغوي و تحولو لتبعية ثقافية و من ثم لتبعية سياسية.
text.text_idx: #000016
text.text: و هكذا خلقت وكالة التعاون الثقافي و التقني عام 1970 بنيامي في النيجر. هذا العمل التأسيسي كان تحت اشراف “اندري مالرو” وزير الثقافة الفرنسي و بتعاون 3 رؤساء افارقة “ليوبولد سنغور السينغالي وديوري النيجيري وللأسف الشديد بورقيبة التونسي”.
text.text_idx: #000017
text.text: من عام 1970 لعام 1986 وكالة التعاون كانت تخدم دور ثقافي_تقني كهو باش تتغلغل على راحتها اولا و ثانيا بسبب نهاية الثنائي ديغول_مالرو المتحمسين علخر لاسترجاع العظمة الفرنسية.
text.text_idx: #000018
text.text: لكن عام 1986 تتبدل الوضعية بمجيئ جاك شيراك الديغولي و صاحب فكرة استرداد الدور الفرنسي الفاعل افريقيا ( وهو الي هندس برشا انقلابات و خاصة انقلاب بوركينا فاسو الي طاح فيه طوماس سانكارا) و تقرر انها تتحول لمنظمة شبه سياسية وين تعمل فيها ميثاق للفرنكفونية و تأسست أمانة عامة عام 1998.
text.text_idx: #000019
text.text: عام 1998 الإسم يولي الوكالة مابين الحوكمية للفرنكفونية و من بعد في 2006 تتسمى الإسم الحالي “المنظمة الدولية للفرنكفونية” الي مقرها في باريس.
text.text_idx: #000020
text.text: خارطة الدول الأعضاء
text.text_idx: #000021
text.text: الهدف الرئيسي الحقيقي لهاته المنظمة هو النهوض باللوغة الفرنسية و النفوذ الفرنسي. كل باقي الأهداف المعلنة بتع حقوق الانسان والديمقراطية والتعاون الدولي ماهمش اكثر من استهلاك اعلامي.
text.text_idx: #000022
text.text: تويكا هذا واضح علخر و عادي جدا بالنسبة لفرانسا القوة العالمية القديمة الي تحب تسترجع عظمتها و دورها العالمي.
text.text_idx: #000023
text.text: لكن تونس هذه الدولة الضعيفة المتخلفة شنوة بش تستفاد من هذه المنظمة ؟؟؟
text.text_idx: #000024
text.text: هو الحقيقة لأول مرة تتنظم قمة فرنكفونية في تونس رغم إنها دولة مؤسسة فإنها لأول مرة تخطفلها و تنظم القمة ممكن هاذا ببركات يوسف الشاهد العظيم صاحب الجنسية الفرنسية. اما انو منظمة موجودة من 50 عام ( تأسيسها الرسمي كان في 20 مارس 1970) لأول مرة تتنظم قمتها في تونس بعد لتعدات بفرانسا,كندا,البنين ,السنغال، وحتى من الزايير. هذا يدل علخر على القيمة التونسية في هذه المنظمة. هذا يدل حقيقة على تذيل تونس و هامشية دورها في منظمة هي مؤسسة أولى فيها.
text.text_idx: #000025
text.text: أقوى فازة انو مفماش حتى ربع هيكل او مؤسسة تابعة للمنظمة الفرنكفونية في تونس. تي حتى فرع شمال افريقيا لا، و الجامعة الفرنكفونية موجودة في مصر، يعني تخيلو جامعة فرنكفونية في مصر ( مصر انضمت على جال حسابات مصالح و تحالفات).
text.text_idx: #000026
text.text: أيا تعرفوشي كيفاش! مافما حتى أمين عام من تونس أما فما أمين عام مصري “بطرس بطرس غالي”. ايه نعم مصر عندها قيمة و قدر اكثر من تونس في هذه المنظمة رغم انو دخلت بعد تونس للمنظمة و زيد ماعندهاش تعليم فرنكفوني.. ملا ذل!
text.text_idx: #000027
text.text: تونس مارابحة حتى شي أما خاسرة شرفها وخاسرة قيمتها وخاسرة روحها، كيف تتواجد في منظمة تنهض بلوغة المستعمر و تخدم نفوذ المستعمر.
text.text_idx: #000030
text.text: الدور التونسي في هذه المنظمة هو دور “طحيني” بحت! هو دور الخديم المجاني لأننا ندعمو في الفرنكفونية من غير حتى فائدة حقيقية أو مصلحة دائمة (من غير منقارنو رواحنا بالمصارى أو غيرهم الي يربحو من فرانسا برسمي).
text.text_idx: #000031
text.text: العضوية التونسية لهذه المنظمة تتناقض مع االسيادة التونسية و تناقض أصلا مع تضحيات الشهداء التوانسة لأجل الحرية و التخلص من التبعية التونسية لفرانسا.
text.text_idx: #000032
text.text: بعد 14 عام من الاستقلال، بورقيبة حب يتقرب من شارل ديغول و رخص روحو و رخص تونس معاه.
text.text_idx: #000033
text.text: بعد 9 سنين من الثورة الشاهد عمل جهدو باش يترقا على بورقيبة و نجح في فكان تنظيم القمة الفرنكفونية و عمق التبعية التونسية لفرانسا الي حامل جنسيتها و يدينلها بالولاء.
text.text_idx: #000034
text.text: بعد 63 عام من الاستقلال وبعد 8 سنين على الثورة انطلقت معركة السيادة التونسية في 20 مارس 2019 و بش يكون الخروج التونسي من المنظمة الفرنكفونية أحد أهم الأهداف لإستكمال الإستقلال و إستكمال الثورة وتحقيق السيادة التونسية.
text.text_idx: #000035
text.text: مسألة السيادة و القومية التونسية
text.text_idx: #000037
text.text: الاستهتار بالقيم القومية العليا: السيادة التونسية
text.text_idx: #000038
text.text: الرد الجذري على اللوم السطحي للقومية التونسية
text.text_idx: #000039
text.text: القصف الإسرائيلي لحمام الشط، يعري حقيقة الضعف التونسي
text.text_idx: #000040
text.text: لن يتم نشر عنوان بريدك الإلكتروني. الحقول الإلزامية مشار إليها بـ *
text.text_idx: #000042